Page Links: https://dipr.mizoram.gov.in/post/jet-airways-cabin-crew-leh-army-recruitment-chungchangah-myc-in-chanchinbumite-kawmp\nJET AIRWAYS CABIN CREW LEH ARMY RECRUITMENT CHUNGCHANGAH MYC IN CHANCHINBUMITE KAWM\nMizoram Youth Commission bultumin vawiin khan Aizawl Press Club ah Army Recruitment leh Jet Airways Cabin Crew lak tur chungchang inhrilhriatna neih a ni.\nNovember ni 2 atanga ni 6 chhung hian Rajiv Gandhi Stadium, Mualpuiah sipai lak runpui neih a ni dawn a. Soldier General Duty, Soldier Tradesman, Soldier Technical, Clerk/Storekeeper Technical, Nursing Assistant leh Inventory Management-te lak tum a ni a. Soldier GD leh Tradesman atan HSLC-a subject tina 45% aggregate hmu chin tan dil theih a ni a. Soldier Technical, Clerk/Storekeeper Technical, Nursing Assistant leh Inventory Management dil tur hian HSSLC Science leh Arts-a subject zawng zawnga 40% hmu leh 50% aggregate hmu chin tan dil theih a ni.\nSoldier GD leh Tradesman dil tur hi mipa nupui la nei lo, kum 17 leh a chanve atanga kum 21 chin tan dil theih a ni a, a dang zawng hi kum 17 leh a chanve atanga kum 23 chin tan dil theih a ni thung. Dilna hi September ni 1 atanga October ni 15 chhungin www.joinindianarmy.nic.in ah tih theih a ni a. Minute 6 chhunga 1.6km tlan thlen hman tur niin a thleng hmasa duhsak an ni ang. Pull-up vawi 6 aia tam ti thei lo te chu hnawl an ni ang a, 1.6 kms run leh pull-up a tlingte hian zig zag balance leh 9ft ditch an paltlang a ngai bawk a ni.\nJet Airways Cabin Crew hi Mizoram Youth Commission Office, New Secretariat Complex ah September ni 1 ah neih tur a ni a. Kum 18-28 inkar, HSSLC leh a chunglam pass chin, hmeichhia 5’2ft aia hniam lo, mipa 5’8ft aia hniam lo, tatoo emaw ser nung hmai, nghawng, kutphah a nei lo tan a dil theih a. MYC hnuaia training ngei duhte chuan August ni 19 atanga 22 chhung in ziah luh theih a ni a. Marksheet, certificate leh passport thlalak ken tur a ni.\nAugust ni 23 atangin MYC ah training tan tur a ni. MYC bakah Labour, Employment & Industrial Training Dept. leh Welfare Board tangkawp hian state pawnah thalai 3,322 hna an hmuhsak tawh a ni.\nWritten by: Lalnunmawii, MIS, IPRO Dated: 18th Aug 16 11:32 AM